Bybelskool » Wat is afgodery? – Levitikus 19:4
Moenie op afgode vertrou of vir julleself gode van metaal maak nie. Ek, die Here, is julle God. (NLV)
1. Levitikus 19 bevat 32 riglyne wat met elke gebod in die Tien Gebooie verbind kan word. Vers 4 kan met die eerste twee gebooie verbind word: 1) geen ander gode; 2) geen afbeelding van God mag aanbid word nie. Hoekom dink jy is dit steeds só 'n belangrike voorskrif?
2. Jesus sluit by hierdie gebod aan in die eerste liefdesgebod: "Jy moet die Here jou God liefhê met jou hele hart en met jou hele siel en met jou hele verstand." (Matt 22:37). Hoe kan 'n mens dit positief nakom?
3. Lees die verse later vandag weer om jou te herinner aan die feit dat die Here jou God is, en geen kompetisie in jou lewe duld nie.
4. Jy kan later vanaand die verse weer lees in die konteks van Levitikus 19 en my bydrae daaroor:Levitikus 19 – Wees heilig, want Ek die Here julle God is heilig.
Jan 29, 2019 at 06:13 | #
Ek sit nou die dag weer en wonder hoekom die eerste twee gebooie aparte gebooie is – eintlik is dit tog maar dieselfde? Is daar nie erens 'n vermiste tiende gebod nie?
Jan 29, 2019 at 10:30 | #
Hi Lou. Die eerste twee gebooie probeer op omvattende wyse enigiets afraai wat in die plek van of naas God aanbid word. Dit is gemik teen die aanbidding van 'n ander god in die plek van God. Dit is ook gemik teen die aanbidding van 'n ander langsaan God. Dit wil sê dat jy jou brood aan twee kante gebotter wil hê.
Hier is wat ek vroeër daaroor geskrywe het:
Eerste gebod – geen ander gode
Die eerste gebod in Eks. 20:3 (Deut. 5:7) is die verbod op ander gode. Dit beteken dat God niemand duld wat langs Hom aanbid en vereer word nie. Alle afgodery word dus daarmee verbied. Die Here verwag dat daar net met Hom as die ware God in 'n verhouding getree mag word. Sy weë moet ten alle koste leer ken word, want dit is net Hy alleen wat vertrou kan word met die lewe. Daarom moet die Godsvolk Hom met hulle hele hart liefhê, vrees en eer, soos die Heidelbergse Kategismus vraag en antwoord 94 dit uitlê.
Dieselfde waarskuwing word reg deur die NT gevind (1 Tes. 1:9; Gal. 4:8; Rom. 1:23; 2 Kor. 6:16; Openb. 9:20), onder andere met betrekking tot die eet van afgodsoffers (Hand. 15:20,29; 1 Kor. 8:7; 10:7; 12:2; Openb. 2:20). Afgodery word ook regdeur die NT verbind aan moreel-etiese sake, soos bv. die verbod op losbandigheid en gierigheid (Ef. 5:5) sowel as vraatsug (Fil. 3:19). Sorg moet ook gedra word dat daar nie hoog opgegee word oor die afsku aan afgode, maar tog deelgeneem word aan 'n onwettige berowing van heidense tempels vir eie gewin nie (Rom. 2:22).
Dit is interessant hoe Johannes in sy briewe ook dié wet as waarskuwing inspan vir gelowiges van die NT (1 Joh. 5:21). Johannes gee drie motiverings daarvoor. Die eerste motivering is dat: "ons weet dat die Seun van God gekom het en ons verstand gegee het om die ware God te ken." In Jesus kan ons dus die ware God van die afgode onderskei. Die tweede motivering is dat: "ons in die ware God is, in sy Seun, Jesus Christus." Ons hele lewe word deur God bepaal, dié God wat ons in sy Seun, Jesus Christus, leer ken het. Die derde motivering is dat: "Hy die ware God is en die ewige lewe." Daar is niemand anders as God nie, en deur Hom het ons toegang tot die ewige lewe. Daarom sê Johannes: "Liewe kinders, bly dus weg van die afgode af."
Tweede gebod – geen afbeelding van God mag aanbid word nie
Die tweede gebod in Eks. 20:5 (Deut. 5:8-10) verbied die maak van enige afbeelding van God wat aanbid of vereer word. Hy is 'n jaloerse God wat onverdeelde trou aan Hom van sy mense eis. Gehoorsaamheid sal geseën word, en ongehoorsaamheid gestraf word. Die uitwerking daarvan sal in die geslagte gesien kan word.
Dieselfde waarskuwing word ook in die NT gevind. in Jakobus 4:5 wy hy uit oor God wat onverdeelde trou van ons vra en begrond dit op 'n verwysing na die skeppingsverhaal dat God: "die gees wat Hy in ons laat woon, heeltemal vir Homself wil hê".
Dieselfde geld Paulus in Romeine 1:23 waar die problematiek van afgodery uitgespel word dat: "beelde wat lyk soos 'n verganklike mens of soos voëls of diere of slange", d.w.s. afgode: "in die plek van die heerlikheid van die onverganklike God" gestel en aanbid word. Dit is: "bloot skeppinge van menslike vaardigheid en verbeelding", soos Paulus op die Areopagus sê (Hand. 17:29).
Eksodus 20 – Ek is die Here jou God wat jou uit Egipte, uit die plek van slawerny, bevry het – gerig aan die eerste generasie in die woestyn
Deuteronomium 4:44-5:33 – Julle moet hierdie wet leer, gehoorsaam en daarvolgens lewe – gerig aan die tweede generasie op pad die land in